༄༅། །རྗེ་བཙུན་ས་སྐྱ་པའི་ཟབ་ཆོས་དཔལ་ཕྱག་ན་རྡོ་རྗེ་འབྱུང་པོ་འདུལ་བྱེད་དང་ལྷ་ཆེན་ཚོགས་ཀྱི་བདག་པོ་མཆོད་ཅིང་བསྐང་བའི་ཆོ་ག་བརྟན་གཡོའི་ཡིད་འཕྲོག་དབང་གི་རྒྱལ་པོ་བཞུགས་སོ།། ནཱ་མོ་གུ་རུ་བྷཱུ་ཏ་ཌ་མ་ར་ཤྩ་མ་ཧཱ་ག་ཎ་པ་ཏ་ཡེ། དཔལ་ལྡན་རྒྱལ་བ་ཀུན་གྱི་མཐུ་སྟོབས་སྐུ། །ལོག་འདྲེན་བདུད་ཀྱི་སྙིང་འབྱིན་ཧཱུྃ་མཛད་དང་། །དབྱེར་མེད་བླ་མ་མཆོག་ལ་གུས་བཏུད་ནས། །བསྟན་དང་བསྟན་འཛིན་མ་ལུས་རྒྱས་ཕྱིར་དང་། །འགྲོ་རྣམས་འཕྲལ་ཡུན་རྒུད་པ་ལས་སྐྱབས་ཕྱིར། །ཁྲོ་རྒྱལ་འབྱུང་པོ་འདུལ་བྱེད་བཀའ་ཉན་ཆེ། །ལྷ་ཆེན་ཚོགས་བདག་མཆོད་པའི་ཆོ་ག་ནི། །འཁྲུལ་བྲལ་དམ་པའི་གསུང་བཞིན་བཤད་ཀྱིས་ཉོན། །
དེ་ལ་འདིར་གངས་ལྗོངས་བསྟན་པའི་མངའ་བདག་རྗེ་བཙུན་ས་སྐྱ་པ་ཡབ་སྲས་རྣམས་ཀྱི་ཐུན་མོང་མ་ཡིན་པའི་དབང་སྡུད་ཀྱི་ལྷ་མཁྱེན་བརྩེ་ནུས་མཐུའི་བདག་ཉིད་སྲིད་གསུམ་དྲེགས་བྱེད་ཀྱི་མཐུ་བོ་དཔལ་ཚོགས་ཀྱི་བདག་པོ་འདི་ལ་མདོ་རྒྱུད་དང་རྒྱ་བོད་ཀྱི་གཞུང་གི་ཟིན་སོ་ཤིན་ཏུ་ཆེ་བས་རྗེས་གནང་སྒྲུབ་ཐབས་ལས་ཚོགས་བསྟོད་པ་སོགས་ཀྱི་ཡི་གེ་མཁོ་ཆེ་གྲས་རྣམས་ཕྱོགས་གཅིག་དུ་བསྒྲིགས་པའི་བེའུ་བུམ་བཞུགས་པས། དེར་མ་འཐུས་པ་ལོགས་སུ་འདྲི་རྒྱུ་མེད་མོད། འོན་ཀྱང་འདིར་མཆོད་གཏོར་བསྐང་བའི་རྣམ་གཞག་ཞན་པས་ལས་དང་པོ་པ་རྣམས་ཀྱིས་རྟོགས་སླ་བའི་ཕྱིར་བླ་མ་གོང་མའི་གསུང་རབ་ལས་བཏུས་ཏེ་གསལ་བར་འདྲི་ན། དེ་ཡང་སྔོན་དུ་གནོད་སྦྱིན་བསེ་གདོང་ཅན་ལ་ཆོ་ག་བཞིན་མནན་པ་བྱས་ལ། དེ་ཡང་ཆོས་བརྒྱུད་གཅིག་པའི་ནུས་ལྡན་གཅིག་གིས་མནན་པ་བྱས་པས་སློབ་བརྒྱུད་ལྔའི་བར་ལ་མི་དགོས་པར་གསུངས་པ་བཞིན། ངེད་རང་གི་ཐོག་མ་མུས་ཆེན་བསོད་ནམས་དཔལ་བཟང་གིས་མནན་པ་མྱོང་ཅན་མཛད་པས་ཁོ་བོ་ནས་བརྒྱུད་པའི་སློབ་བརྒྱུད་ལྔ་ལ་འདི་མནོན་པ་དགོས། ཚེས་བརྒྱད་རྒྱལ་ཕུར་འཛོམ་པའམ། ཡང་ན་རྒྱལ་ཕུར་འཛོམས་པ་སོགས་དུས་ཁྱད་པར་ཅན་གྱི་ཚེའི་རྒྱུན་རྐང་ལྟ་བུ་གང་བྱེད་ཀྱང་གནས་དབེན་ཞིང་གཙང་བར་ཆག་ཆག་དང་བྱི་དོར་བྱས་ལ། གནམ་ས་བར་གསུམ་གྱི་རྒྱན་དང་། ཁྱད་པར་རིན་པོ་ཆེའི་ཕུང་པོ། དོ་ཤལ། གོས་དར་རས་སྣམ་སྟག་གཟིག་སོགས་ཀྱི་ལྤགས་རིགས། གོ་ཆ་ཤིང་ཏོག་གི་རིགས། འབྲུ་སྣ་ཇ་དམར། ཤ་ཐུད་བུ་རམ་ལ་སོགས་པ་མཁོ་དགུའི་ཡོ་བྱད་རྣམས་ཅི་འབྱོར་བཤམ་ལ་སྟེགས་མཐོན་པོར་གཞི་དམར་པོ་བཀབ་པ་ལ་མེ་ཏོག་དམར་པོ་དང་རིན་པོ་ཆེ་སྣ་ཚོགས་བཀྲམ། མདུན་བསྐྱེད་ཀྱི་དམིགས་རྟེན་འབྱུང་པོ་འདུལ་བྱེད་ཀྱི་སྐུ་བྲིས་འབུར་གང་རིགས་སམ། མེད་ན་མཎྜལ་ལ་དྲི་བཟང་གིས་བྱུགས་པའི་ཁར་དྲི་བཟང་འོ་མ་གཉིས་དང་ནས་འབྲས་གང་རུང་ལྷན་ཅིག་དུ་སྦྱར་བའི་ཚོམ་བུ་ཆེ་བ་གཅིག་མཉྫིའི་ཁར་བཤམས། ཚོགས་ཀྱི་བདག་པོའི་སྐུ་བྲིས་འབུར་གང་རིགས་ཡོད་ནའང་བཞུགས་སུ་གསོལ། དམིགས་རྟེན་གྱི་གཙོ་བོ་མཎྜལ་དང་རིགས་ལྔར་ཟླ་གམ་སྒོ་ཅན་གྱི་དབུས་སུ་པདྨའི་སྟེང་དུ་མཉྫིའི་ཁར་རིན་པོ་ཆེའི་སྒྲོམ་བུའམ། རིན་པོ་ཆེའི་སྣོད་ནས་དང་། རིན་པོ་ཆེའི་གང་བ་ལ་བྲིས་སྐུ་སོར་བཅུ་གཉིས་ཀྱི་དཔགས་ཚད་ཅན་ཆོ་ག་ལྟར་རབ་གནས་བྱས་པ་ཐང་སྐུའམ་ཙཀླི་གང་བདེ་བརྟན་པར་བཅུག དེའི་སྒོ་དྲུང་གི་པདྨ་འདབ་བརྒྱད་ལ་གཏེར་བུམ་དང་རིན་ཆེན་སྣ་བདུན་བྲིས་པའམ། ཡང་ན་དེ་མཚོན་བྱེད་ཚོམ་བུ་བཀོད། པདྨའི་ལྟེ་བར་མཉྫིའི་ཁར་གསེར་དངུལ་ལ་སོགས་པ་སྣོད་གས་ཆག་མེད་པར་མན་ངག་ནས་འབྱུང་བའི་ལ་དུ་དང་། ལ་ཕུག་ལ་སོགས་པ་ཟས་སྣ་ཚོགས་བཞག རྟེན་གཏོར་ནོར་བུའི་དབྱིབས་ཅན་ལ་ཆོ་ག་བཞིན་དུ་བྲིས་སྐུ་འཇུག་པ་གསུང་ནའང་། ཕྱག་ལེན་ལ་མཎྜལ་གྱི་སྟེང་དུ་བྲིས་སྐུའི་ཞལ་གྱི་གཡོན་ཟུར་ངོས་སུ་བརྟེན་གཏོར། གཡས་ངོས་སུ་འདས་གཏོར། མདུན་དུ་རྒྱུན་གཏོར་བཤམས་པ་མཛད། གང་ལྟར་ཡང་གཏོར་མ་རྣམས་ཀྱི་ཐད། དཀར་གསུམ། མངར་གསུམ། ལ་དུ། ལ་ཕུག སྤོས་སྣ་ཚོགས་བཏབ་པའི་རིལ་བུ་མར་དུ་བཙོས་པས་བརྒྱན། མཆོད་འགོ་གཡས་ནས་བརྩམ་པའི་ཆུ་གཉིས་སྔོན་འགྲོ་ཉེར་སྤྱོད་ཚར་གཉིས་དང་། རང་གི་མདུན་དུ་ནང་མཆོད་རྡོར་དྲིལ། ཌཱ་མ་རུ། མདུན་བསྐྱེད་ལ་སྐུ་ཁྲུས་གསོལ་བའི་བུམ་པ་ཁ་རྒྱན་མགུལ་ཆིངས་བུམ་སྨན་སོ་ལྔ་བཅས་དང་དུང་ཆོས་རྡོར་གཟུངས་མེ་ལོང་སྐུ་ཕྱིས་ཁྲུས་མཐོང་གོས་གཟུང་། རོལ་སིལ་རྔ་དུང་འོག་དུ་དགོས་པའི་ཡོ་བྱད་རྣམས་འཛོམས་པར་བྱས་ལ་དཔོན་སློབ་མང་དུ་ཡོད་ན་རྒྱན་གོས་བཟང་པོ་དང་། ཁྱད་པར་ཙནྡན་ནམ། བྱི་རུ་དམར་པོ་སོགས་ཀྱི་ཕྲེང་བ་ཐོགས་ལ་གྲལ་ལ་འཁོད། འཕགས་པ་རིན་པོ་ཆེའི་སྒྲུབ་ཡིག་ཆེན་མོ་དང་། ཡར་ལུང་པ་སེང་གེ་རྒྱལ་མཚན་གྱིས་མཛད་པའི་རྗེས་གནང་གི་ཡི་གེ་གཉིས་ཆར་ལས་སྔོན་འགྲོ་གཏོར་མ་བཤད་པས། ཟླུམ་གཏོར་ཞིག་ཆུ་ཆང་གིས་སྦྱངས། དཔོན་སློབ་རྣམས་ཀྱི་རྡོ་རྗེའི་རྩེས་ནང་མཆོད་གཏོར་ནས།
ཨོཾ་སུམྦྷ་ནི་སུམྦྷ་ཕཊ། ཨོཾ་ཕཊ། ཨོཾ་ཕཊ། ཨོཾ་ཨཱ་ན་ཡ་ཧོཿ བྷ་ག་ཝཱན་བིདྱཱ་རཱ་ཛ་ཕཊ།
ཞེས་བསངས།
སྭ་བྷཱ་ཝ
ས་སྦྱངས། ལག་པ་གཡོན་གཡས་གཉིས། བྱ་ཁྱུང་གི་ཕྱག་རྒྱ་རྣམས་བསྟན་ལ་ངག་ཏུ།
ཨོཾ་ཨཱཿཧཱུྃ་ཧ་ཧོ་ཧྲཱིཿ
ལན་གསུམ་གྱིས་བྱིན་གྱིས་བརླབས་ནས། འབར་བའི་ཕྱག་རྒྱ་བསྐོར་ཞིང་།
ཕཻཾ་བཛྲ་ཨ་ར་ལི་ཧོཿ ཛཿཧཱུྃ་བཾ་ཧོཿ ཌཱ་ཀི་ནི་ས་མཱ་ཡ་སཏྭཾ་ཏྲི་ཤྱ་ཧོཿ
ཞེས་པས་སྤྱན་དྲངས། དེ་ནས་རྡོ་རྗེ་ཐལ་མོ་ཁ་ཕྱེ་ལ།
ཨོཾ་ཁ་ཁ། ཁཱ་ཧི་ཁཱ་ཧི། སརྦ་ཡཀྵ་རཀྵ་ས་བྷུ་ཏ། པྲེ་ཏ་པི་ཤཱ་ཙི། ཨུནྨཱ་ད། ཨ་པ་སྨ་ར། ཌཱ་ཀ ཌཱ་ཀི་ནུད་ཡ། ཨི་དཾ་བ་ལིང་གྲྀཧྞནྟུ་མ་མ་སརྦ་སིདྡྷི་མེ་པྲ་ཡཙྪནྟུ། ཡ་ཐཻ་ཝཾ། ཡ་ཐཻཥྚཾ། བྷུཉྫ་ཐ། ཛི་ག་ཐ། པི་པ་ཐ། མ་ཏི་པྲ་མ་ཐ། མ་མ་སརྦ་ཀརྻ། སུར་ཁཾ། བི་ཤཱུདྡྷ། ས་ཧ་ཡཀྵ་བྷ་ཝནྟུ་ཕཊ་སྭཱཧཱ།
ཞེས་ལན་གསུམ་གྱིས་ཕུལ།
ཨརྒྷཾ་
ནས་
ཤཔྟ
འི་བར་གྱིས་མཆོད།
ཨོཾ་ཨཱཿཧཱུྃ།
ཞེས་བརྗོད་ཅིང་སྲིན་ལག་གིས་ནང་མཆོད་ཀྱང་འབུལ་ལ། རྡོ་རྗེ་དྲིལ་བུ་འཛིན་པས།
ལྷ་ཡི་ཚོགས་རྣམས་མ་ལུས་དང་། །ཀླུ་ཡི་ཚོགས་རྣམས་མ་ལུས་དང་། །གནོད་སྦྱིན་ཚོགས་རྣམས་མ་ལུས་དང་། །སྲིན་པོའི་ཚོགས་རྣམས་མ་ལུས་དང་། །འབྱུང་པོའི་ཚོགས་རྣམས་མ་ལུས་དང་། །ཡི་དྭགས་ཚོགས་རྣམས་མ་ལུས་དང་། །ཤ་ཟའི་ཚོགས་རྣམས་མ་ལུས་དང་། །སྨྱོ་བྱེད་ཚོགས་རྣམས་མ་ལུས་དང་། །བརྗེད་བྱེད་ཚོགས་རྣམས་མ་ལུས་དང་། །མཁའ་འགྲོའི་ཚོགས་རྣམས་མ་ལུས་དང་། །མ་མོའི་ཚོགས་རྣམས་མ་ལུས་དང་། །མ་ལུས་དང་ནི་ཐམས་ཅད་ཀུན། །འདིར་གཤེགས་བདག་ལ་དགོངས་སུ་གསོལ། །བསྟན་པ་བསྲུང་དང་འགྲོ་བའི་དོན་མཛད་ཕྱིར། །ཐུགས་དམ་བཅས་ཞིང་ཞལ་གྱིས་བཞེས་པ་རྣམས། །དཔལ་ཆེན་བཀའ་བསྟོད་ཡིད་ལྟར་མགྱོགས་པ་ཡིས། །འཇིགས་པའི་གཟུགས་ཅན་དྲག་གཏུམ་མི་བཟད་པ། །གདུགས་པ་འདུལ་མཛད་ནག་པོའི་ཕྱོགས་རྣམས་འཇོམས། །རྣལ་འབྱོར་ལས་ལ་འབྲས་བུ་སྟེར་མཛད་ཅིང་། །མཐུ་སྟོབས་བྱིན་རླབས་བསམ་གྱིས་མི་ཁྱབ་པའི། །གནོད་སྦྱིན་ཚོགས་སོགས་བརྒྱད་ལ་ཕྱག་འཚལ་བསྟོད། །སྡེ་བརྒྱད་བཙུན་མོ་སྲས་དང་གཡོག་བཅས་པས། །དངོས་གྲུབ་ཀུན་གྱི་བཀའ་དྲིན་བདག་ལ་སྩོལ། །དྲིལ་བུ་བཅད་གཏུབ་བྱ། མཆོད་སྦྱིན་གཏོར་མ་འདི་སྣོམས་ལ། །རྣལ་འབྱོར་བདག་ཅག་འཁོར་བཅས་ལ། །ནད་མེད་ཚེ་དང་དབང་ཕྱུག་དང་། །དཔལ་དང་གྲགས་དང་བསྐལ་པ་བཟང་། །ལོངས་སྤྱོད་རྒྱ་ཆེན་ཀུན་སྤྱོད་ཅིང་། །ཞི་དང་རྒྱས་ལ་སོགས་པ་ཡིས། །ལས་ཀྱི་དངོས་གྲུབ་བདག་ལ་སྩོལ། །དམ་ཚིག་ཅན་གྱིས་བདག་ལ་བསྲུང་། །དངོས་གྲུབ་ཀུན་གྱི་སྡོངས་གྲོགས་མཛོད། །དུས་མིན་འཆི་དང་ནད་རྣམས་དང་། །གདོན་དང་བགེགས་རྣམས་ཞི་བ་དང་། །རྨི་ལམ་ངན་དང་མཚན་མ་ངན། །བྱ་སྤྱོད་ངན་པ་མེད་པར་མཛོད། །འཇིག་རྟེན་བདེ་ཞིང་ལོ་ལེགས་དང་། །འབྲུ་རྣམས་འཕེལ་ཞིང་ཆོས་འཕེལ་བ། །དགེ་ལེགས་ཐམས་ཅད་འགྲུབ་པ་དང་། །ཡིད་ལ་འདོད་པ་ཀུན་འགྲུབ་ཤོག །དཔལ་ལྡན་བླ་མ་དམ་པ་རྣམས་ཀྱི་ཐུགས་དགོངས་རྫོགས་པ་དང་། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པར་བྱ་བའི་ཕྱིར་དཔལ་ཕྱག་ན་རྡོ་རྗེ་འབྱུང་པོ་འདུལ་བྱེད་དང་། ལྷ་ཆེན་ཚོགས་ཀྱི་བདག་པོ་གཉིས་སྒྲུབ་ཅིང་མཆོད་པར་འཚལ་ན། སྲུང་མའི་དབང་པོ་ཁྱེད་རྣམས་མཆོད་སྦྱིན་གྱི་གཏོར་མ་རྒྱ་ཆེན་པོ་འདི་བཞེས་ལ། དཀྱིལ་འཁོར་ཆེན་པོའི་བྱ་བ་མཐར་མ་ཕྱིན་བར་དུ་བར་ཆད་ཐམས་ཅད་ཞི་བ་དང་། དེང་ནས་ཀྱང་བྱང་ཆུབ་མ་ཐོབ་ཀྱི་བར་དུ་བསྲུང་ཞིང་། དངོས་གྲུབ་སྒྲུབ་པའི་སྡོང་གྲོགས་མཛོད། གང་དག་ནག་པོའི་ཕྱོགས་ལ་མངོན་པར་དགའ་བའི་དཀྱིལ་འཁོར་ཆེན་པོར་གསང་སྤྱོད་ལྟ་བར་མི་དབང་བའི་འབྱུང་པོ་གདུག་པ་ཅན་དེ་དག་འདིར་མ་གནས་པར་གཞན་དུ་སོང་ཞིག ཨོཾ་སུམྦྷ་ནི།
སོགས་བརྗོད། རྡོ་རྗེ་གསོར་ཞིང་དྲིལ་བུ་དྲག་ཏུ་དཀྲོལ། མཆོད་གཡོག་པས་གཏོར་མ་ཕྱི་རོལ་དུ་དོར། དེ་ནས་གནས་ཡོ་བྱིན་རླབས་ནི། དཔོན་སློབ་རྣམས་ཀྱིས་རྡོ་རྗེའི་རྩེས་ནང་མཆོད་གཏོར་ལ།
ཨོཾ་སུམྦྷ་ནི་
སོགས་ཀྱིས་བསངས།
སྭ་བྷཱ་ཝ
ས་སྦྱངས།
སྟོང་པའི་ངང་ལས་གནས་ཁང་བྷྲཱུྃ་ལས་རིན་པོ་ཆེ་སྣ་ཚོགས་ལས་གྲུབ་པའི་གཞལ་ཡས་ཁང་གྲུ་བཞི་སྒོ་བཞི་རྟ་བབས་བཞིས་མཛེས་པ། རྒྱན་ཐམས་ཅད་ཀྱིས་བརྒྱན་པ། མཚན་ཉིད་ཐམས་ཅད་ཡོངས་སུ་རྫོགས་པའི་ནང་དུ་ཨ་ལས་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བ་རྣམས་ཀྱིས་ནང་དུ་ཧཱུྃ་ཞུ་བ་ལས་བྱུང་བའི་མཆོད་ཡོན། ཞབས་བསིལ། མེ་ཏོག བདུག་སྤོས། མར་མེ། དྲི་ཆབ། ཞལ་ཟས། རོལ་མོ་ལ་སོགས་པ་དྭངས་ཤིང་ཐོགས་པ་མེད་པ་བྱང་ཆུབ་སེམས་དཔའ་ཀུན་ཏུ་བཟང་པོའི་རྣམ་པར་ཐར་པ་ལས་བྱུང་བའི་མཆོད་པའི་སྤྲིན་གྱི་ཕུང་པོ་ལྟ་བུ་བསམ་གྱིས་མི་ཁྱབ་པ། དུས་འཁོར་བ་ཇི་སྲིད་མ་སྟོང་གི་བར་དུ་རྒྱུན་མི་འཆད་པར་གྱུར།
སོ་སོའི་ཕྱག་རྒྱ་དང་བཅས་པས།
ཨོཾ་ཨརྒྷཾ། པ་དྱཾ། པུཥྤཾ། དྷཱུ་པཾ། ཨཱ་ལོ་ཀཾ གནྡྷཾ། ནཻ་ཝི་དྱཾ། ཤཔྟ་ཨཱཿཧཱུྃ།
རོལ་ཆེན་དང་།
ཨོཾ་བཛྲ་གྷཎྜེ་ར་ནི་ཏ། པྲ་ར་ནི་ཏ། སཾ་པྲ་ར་ནི་ཏ། སརྦ་བུདྡྷ་ཀྵེ་ཏ། པྲ་ཙ་ལི་ཏེ། པྲ་ཛྙཱ་པ་ར་མི་ཏཱ་ན་ད་སྭ་བྷཱ་ཝེ་བཛྲ་དྷརྨ་ཧྲཱིཿད་ཡ་ན། སཎ་ཏོ་ཥ་ཎི་ཧཱུྃ་ཧོ་ཧོ་ཧོ་ཨ་ཁཾ་སྭཱཧཱ།
ཚར་གསུམ་གྱིས་དང་པོས་མཆོད་ཡུལ་སྤྱན་དྲངས། གཉིས་པས་མཆོད་ཡུལ་དེ་རྣམས་ཀྱི་གནས་ཁང་བྱིན་བརླབས། གསུམ་པས་མཆོད་རྫས་ལ་སོགས་པའི་ཡོ་བྱད་རྣམས་བྱིན་གྱིས་བརླབས་པར་བསམ་མོ། །ཚོགས་བདག་གི་གཞུང་རྣམས་ལས་འབྱུང་པོ་འདུལ་བྱེད་ཀྱི་བདག་བསྐྱེད་ཀྱི་སྔོན་དུ་སྐྱབས་སེམས་ལས་མ་བཤད་ཀྱང་། རྒྱས་པ་ལྟར་ན་སྐྱབས་སེམས་རྡོ་རྗེ་རྣམས་ལ་རྒྱུད་སྤྱི་ལྟར་བྱས་ཀྱང་འགལ་བ་མེད་པས། དེའི་ཚུལ་ནི། སྐྱབས་ཡུལ་མདུན་གྱི་ནམ་མཁར་འབྱུང་པོ་འདུལ་བྱེད་སྐྱབས་གནས་ཀུན་འདུས་ཀྱི་ངོ་བོར་བཞུགས་པ་ལ། རང་དགྲ་འདྲེ་བྱུར་གསུམ་ཕ་མ་རིགས་དྲུག་གི་སེམས་ཅན་རྣམས་ནས། འཇིགས་དད་སྙིང་རྗེ་གསུམ་གྱི་ཀུན་ནས་བླངས་ཏེ་བྱང་ཆུབ་མ་ཐོབ་ཀྱི་བར་དུ་སྐྱབས་སུ་འགྲོ་བར་བསམས་པས། ངག་ཏུ།
བདག་དང་འགྲོ་བ་ཁམས་གསུམ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ་ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཀྱི་ངོ་བོ། ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་གནས་འཕགས་པའི་དགེ་འདུན་ཐམས་ཅད་ཀྱི་མངའ་བདག རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ལ་སྐྱབས་སུ་མཆིའོ། །རྫོགས་པའི་སངས་རྒྱས་བཅོམ་ལྡན་འདས་རྣམས་ལ་སྐྱབས་སུ་མཆིའོ། །དམ་པའི་ཆོས་རྣམསྎ འཕགས་པའི་དགེ་འདུནྎ
ཉི་ཤུ་རྩ་གཅིག
བླ་མ་དང་དཀོན་མཆོག་རིན་པོ་ཆེ་རྣམ་པ་གསུམ་ལ་བདག་ཕྱག་འཚལ་ཞིང་སྐྱབས་སུ་མཆིའོ། །ཁྱེད་རྣམས་ཀྱིས་བདག་གི་རྒྱུད་བྱིན་གྱིས་བརླབ་ཏུ་གསོལ།
ཞེས་བརྗོད་པས་སྐྱབས་ཡུལ་གྱི་ཐུགས་ཁ་ནས་འོད་ཟེར་འཕྲོས། སྐྱབས་བྱ་རྣམས་ལ་ཕོག་པས་སྒྲིབ་གཉིས་དག་ནས་སངས་རྒྱས་ཏེ་སོ་སོའི་ཞིང་དུ་གཤེགས། སྐྱབས་ཡུལ་འོད་དུ་ཞུ་ནས་རང་ལ་ཐིམ་པའི་རྐྱེན་གྱིས་དོན་དམ་གྱི་མཆོག་གསུམ་ཀྱང་གསལ་བཏབ། སེམས་བསྐྱེད་ནི། ཐལ་མོ་སྦྱར་ལ། ངག་ཏུ།
སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་དཔལ་ཕྱག་ན་རྡོ་རྗེ་འབྱུང་པོ་འདུལ་བྱེད་ཀྱི་སྒོམ་བཟླས་ཉམས་སུ་བླང་བར་བགྱིའོ། །
ཞེས་ལན་གསུམ་གྱིས་སྨོན་འཇུག་དོན་དམ་སེམས་བསྐྱེད་ཀྱང་གསལ་བཏབ། རྡོ་རྗེ་སེམས་དཔའི་བསྒོམ་བཟླས་ནི།
རང་གི་སྤྱི་བོར་པདྨ་དང་ཟླ་བའི་སྟེང་དུ་སྐད་ཅིག་གིས་བཅོམ་ལྡན་འདས་རྡོ་རྗེ་སེམས་དཔའ་དཔལ་ཧེ་རུ་ཀ་སྐུ་མདོག་དཀར་པོ་ཞལ་གཅིག་ཕྱག་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ་རུས་པའི་རྒྱན་དྲུག་གིས་བརྒྱན་ཅིང་ཞབས་རྡོ་རྗེའི་སྐྱིལ་མོ་ཀྲུང་གིས་བཞུགས་པ། དེའི་པང་ན་ཡུམ་རྡོ་རྗེ་སྙེམས་མ་སྐུ་མདོག་དཀར་མོ་གྲི་གུག་དང་ཐོད་པ་འཛིན་པ། ཕྱག་རྒྱ་ལྔས་བརྒྱན་པ་དང་མཉམ་པར་སྦྱོར་བའི་ཡབ་ཀྱི་ཐུགས་ཀར་ཟླ་བའི་སྟེང་དུ་ཧཱུྃ་དཀར་པོ། དེ་ལས་འོད་ཟེར་ཕྱོགས་བཅུར་འཕྲོས་དེ་བཞིན་གཤེགས་པ་ཐམས་ཅད་ཀྱི་ཐུགས་ཀྱི་སྙིང་པོ་ཡེ་ཤེས་ཀྱི་བདུད་རྩི་སྤྱན་དྲངས་ནས་ཧཱུྃ་ལ་ཐིམ། བཅོམ་ལྡན་འདས་བདག་དང་སེམས་ཅན་ཐམས་ཅད་ཀྱི་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་ཉེས་ལྟུང་དྲི་མའི་ཚོགས་ཐམས་ཅད་རྩ་བ་ནས་བྱང་ཞིང་དག་པར་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ་པས་ཧཱུྃ་ལས་བདུད་རྩི་བབས། ཡབ་ཀྱི་སྐུ་གང་རྡོ་རྗེའི་ལམ་བརྒྱུད་ཡུམ